Klokken 00.14 natten til torsdag fik Nordjyllands Politi en anmeldelse om at to personer - en mand på 40 år og en kvinde på 43 år - var blevet overfaldet med et baseballbat på busterminalen på Stationsvej i Sæby. Da politiet kom frem til stedet fandt man begge personer med skader i hovedet og den 43-årige kvinde blødte kraftigt. De blev begge kørt til sygehuset for at få behandling. Efterfølgende blev overfaldsmændene - en 41-årig mand og en 39-årig kvinde - fundet og anholdt på et lokalt værtshus. De blev efterfølgende placeret i detentionen, og det er planen, at man vil fremstille dem begge i grundlovsforhør torsdag. Nordjyllands Politi skriver i en pressemeddelelse at ofrene kender deres overfaldsmænd, der er fra Dybvad. Ingen af de to sigtede har ønsket at udtale sig til politiet, som heller ikke har fundet et gerningsvåben.

Referat:
Et par blev onsdag omkring midnat overfaldet ved busterminalen i Sæby. Gerningsmændene havde slået dem begge med et baseballbat.